61985C0386
ΠΡΟΤΆΣΕΙΣ ΤΟΥ ΓΕΝΙΚΟΫ ΕΙΣΑΓΓΕΛΈΑ
SIR GORDON SLYNN
της 15ης Ιανουαρίου 1987 (
*1
)
Κύριε πρόεδρε,
Κύριοι δικαστές,
Το έτος 1980 το Συμβούλιο θέσπισε τρεις οδηγίες σχετικά με υγειονομικά προβλήματα και την πολιτική στον τομέα της δημόσιας υγείας στο ενδοκοινοτικό εμπόριο ορισμένων κρεάτων και προϊόντων προερχομένων από το κρέας. Οι αριθμοί των οδηγιών αυτών ήταν αντίστοιχα 80/214, 80/1099 και 80/1100 (ΕΕ ειδ. έκδ. 03/027, σ. 239, ΕΕ ειδ. έκδ. 03/031, σσ. 239 και 241 ).
Αξίζει ίσως να σημειωθεί ότι στις δύο τελευταίες οδηγίες, 80/1099 και 80/1100, το Συμβούλιο υπογράμμισε ότι η ύπαρξη μιας ιδιάζουσας νόσου που πλήττει τους χοίρους δημιουργεί κίνδυνο για το ζωικό κεφάλαιο των χοίρων της Κοινότητας και ότι πρέπει να ληφθούν μέτρα για να εξασφαλιστεί ότι η νόσος δεν θα μεταδοθεί κατά τις εμπορικές ανταλλαγές χοιρινού κρέατος.
Σύμφωνα με αυτά τάχθηκαν προθεσμίες για τη συμμόρφωση με τις οδηγίες αυτές: η μεν 80/214 έπρεπε να τεθεί σε ισχύ μέχρι τις 31 Δεκεμβρίου 1980, οι δε άλλες δύο μέχρι την 1η Ιουλίου 1981.
Η Επιτροπή, αφού ρώτησε με έγγραφο της 22ας Δεκεμβρίου 1983 τις ιταλικές αρχές τι έγινε και δεν έλαβε απάντηση, εξέδωσε στις 7 Ιουνίου 1985 αιτιολογημένη γνώμη ότι η Ιταλία παρέβη τις υποχρεώσεις της από τη Συνθήκη. Ακολούθως η Επιτροπή άσκησε την παρούσα προσφυγή.
Με το υπόμνημα αντικρούσεως, καθώς και σήμερα ενώπιον του Δικαστηρίου, η ιταλική κυβέρνηση εξέθεσε ότι έχει κατατεθεί ενώπιον της Βουλής σχέδιο θέσεως σε εφαρμογή της οδηγίας 80/1099 και κατά τα φαινόμενα προωθείται στη Γερουσία. Φαίνεται ότι θα καθυστερήσει ακόμη η προετοιμασία της απαραίτητης νομοθεσίας για τη θέση σε εφαρμογή των οδηγιών 80/214 και 80/1100.
Η μη συμμόρφωση προς τις οδηγίες αυτές μέσα στις προθεσμίες που τάχθηκαν από τις ίδιες οδηγίες συνιστά σαφή παραβίαση της Συνθήκης.
Κατά τη γνώμη μου πρέπει να γίνει δεκτή η προσφυγή της Επιτροπής και να καταδικαστεί η ιταλική κυβέρνηση στα δικαστικά έξοδα.
(
*1
)	Μετάφραση από τα αγγλικά.